Twee dood, talle beseer in Secunda-ongelukkeTwee mans is dood toe die vragmotor en Volkswagen Polo bots [Foto: Verskaf] In die een ongeluk wat om 23:35 aangemeld is, is twee mans dood en twee in die hospitaal opgeneem toe ŉ vragmotor en ŉ ligte motor op Charlie 5-pad in die dorp gebots het. Volgens Russel Meiring, woordvoerder van ER24, het paramedici met hul aankoms op die toneel die opgefrommelde motor saam met die vragmotor langs die pad aangetref. “Vier mense is in die motor aangetref. Twee mans het reeds aan hul beserings beswyk en is op die toneel dood verklaar,” bevestig Meiring. “Daar was ook ŉ vrou met kritieke beserings en ŉ man met geringe beserings. Hulle is op die toneel behandel voordat hulle per ambulans na nabygeleë hospitale geneem is vir verdere mediese behandeling. Etlike minute voor dié ongeluk is ŉ man ook in ŉ kritieke toestand na die Mediclinic Highveld gehaas nadat hy beheer oor sy motorfiets verloor het. Die ongeluk het om 23:08 in Nelson Mandelaweg in die dorp gebeur. “Paramedici het die man, vermoedelik in sy 40’s, ŉ entjie van die motorfiets aangetref. Daar was reeds verskeie gemeenskapslede by hom wat noodhulp toegepas het.” Die man het ernstige kopbeserings opgedoen. Die polisie ondersoek albei ongelukke.